Papa Benedikt i kršćansko-muslimanski odnosi
Američki biskupi objavili su dokument u kojem su ukazali na niz inicijativa kojima je cilj premostiti razlike i približiti dvije vjere
U sklopu svog posjeta Sjedinjenim Državama, papa Benedikt Šesnaesti susreo se i s predstavnicima drugih američkih vjerskih zajednica. Biskupska konferencija Sjedinjenih Država objavila je već prije izvjesnog vremena dokument u kojem se izražava svijest o teškom naslijeđu koje opterećuje današnje odnose kršćana i muslimana. Neki islamski ekstremisti današnje vrijeme uspoređuju s vjerskim ratovima iz daleke prošlosti. Drugi čovjek terorističke mreže al-Qaida, Ayman al-Zawahiri, prije dvije godine usporedio je današnju katoličku crkvu s onom koja je prije tisuću godina vodila križarske ratove. John Voll, direktor Centra za muslimansko-kršćansko razumijevanje pri Sveučilištu Georgetown u Washingtonu, kaže da su teroristički napadi od 11. rujna 2001. kod nekih ljudi potvrdili uvjerenje da će se 'muslimani i kršćani uvijek sukobljavati'. S druge strane, kaže John Voll, njegov je Centar u jesen 2001. dobio stotine poziva građana koji su željeli sudjelovati u među-vjerskom dijalogu i mirenju. Iako se mediji usredotočuju na dnevne događaje ispunjene nasiljem, mnogi kršćani i muslimani surađuju, širom svijeta – kaže John Voll. Posljednjih 40 godina, Vatikan promiče ekumenski dijalog. Drugi vatikanski koncil pozvao je kršćane i muslimane da prevladaju razlike i zajednički rade na ostvarivanju mira i razumijevanja. Papa Ivan Pavao Drugi je 2001. posjetio u Siriji jednu od najglasovitijih džamija na svijetu. Tom je prilikom pozvao na dijalog i uzajamno poštivanje dvaju – kako je rekao – velikih svjetskih vjera. U listopadu, 130 islamskih teologa iz cijelog svijeta pozvalo je na mir i razumijevanje – o čemu, kako su rekli, ovisi sudbina svijeta. O važnosti inicijative islamskih teologa govori John Borelli, koordinator američke Isusovačke konferencije za međuvjerski dijalog. John Borelli kaže da kršćane i muslimane najviše dijele pitanja poput palestinsko-izraelskog sukoba te statusa Jeruzalema. Papa Benedikt Šesnaesti se u Sjedinjenim Državama sreo i s čelnicima američke muslimanske zajednice. No, papa je prije dvije godine muslimane prilično ozlojedio – navodeći u jednom svom govoru riječi bizantskog cara iz 14. stoljeća koji se kritički osvrnuo na naučavanje proroka Muhameda. Papa Benedikt je nakon ovog nastupa pokušao ublažiti negativni učinak koji su njegove riječi imale u islamskom svijetu, rekavši da za islam osjeća najdublje štovanje. Pervez Ahmed, direktor Vijeća za američko-islamske odnose, kaže da je demoniziranje islama u kršćanskim zemljama vrlo ozbiljan problem. Pervez Ahmed kaže da muslimani naravno trebaju slijediti svoju vjeru, ali trebaju i poštivati tuđe vjere, ako žele imati bolje odnose s njima. Keith Ellison, prvi član Zastupničkog doma Kongresa koji je muslimanske vjere, kaže da će vjerski dijalog uspjeti ako se slijede pouke Kurana. Papa Benedikt je nedavno ponovio svoj poziv za mirom na Srednjem istoku te naglasio važnost ekumenskog dijaloga u naporima da svijetom zavlada mir.